La princessa ed il fringhel
da Vic Hendry

Sin in mailer davant la fanestra d’ina princessa abiteschan in fringhel ed ina luschaina. Cura ch’i fa stgir e la glina cumpara vi dal tschiel, cumenza in dals utschels mintgamai a chantar.
La princessa vegn tut ventiraivla. Ella na po betg smetter da tadlar.
Qual utschè chanta uschè bain?
Ella vul exnum posseder quel.
L’autra damaun raquinta la princessa al retg dal bel chant da la notg. Ella supplitgescha ses bab da la regalar il chantadur.
Il retg è cuntent da quai. El di: «Gugent, ma be ti tezza es buna da chattar ora, qual è il dretg.»
Cura ch’il tschiffa-utschels vegn cun omadus, mintgin en in agen chaset, sa smirveglia la princessa fitg. In è tut aparti e da pliras colurs, l’auter percunter è grisch e fustg sco plum. El na dat insumma betg en egl.
«Ponderescha bain, ti dastgas eleger be ina giada», di il retg tut serius. La princessa na ponderescha betg ditg. Ella mussa cun il det sin il fringhel.
«Prenda el», di il retg senza pli bler. «L’auter utschè lasch jau liber.» E la luschaina fa in grond sgol viadora en il liber.
Igl è notg. La glina cuchegia si cun il chau. La princessa spetga invan. La luschaina è sgulada lunsch lunsch viadora en il liber.
Il fringhel resta mit.
El – che n’ha betg offrì dapli che sias plimas da pliras colurs.